CELEX: 32019R0036
Language: lt
Date: 2019-01-10 00:00:00
Title: 2019 m. sausio 10 d. Komisijos reglamentas (ES) 2019/36, kuriuo dėl N-(2-metilcikloheksil)-2,3,4,5,6-pentafluorobenzamido iš dalies keičiamas Europos Parlamento ir Tarybos reglamento (EB) Nr. 1334/2008 I priedas (Tekstas svarbus EEE.)

11.1.2019   
               
               
                  LT
               
               
                  Europos Sąjungos oficialusis leidinys
               
               
                  L 9/85
               
            
         KOMISIJOS REGLAMENTAS (ES) 2019/36
         2019 m. sausio 10 d.
         kuriuo dėl N-(2-metilcikloheksil)-2,3,4,5,6-pentafluorobenzamido iš dalies keičiamas Europos Parlamento ir Tarybos reglamento (EB) Nr. 1334/2008 I priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1334/2008 dėl kvapiųjų medžiagų ir aromatinių savybių turinčių tam tikrų maisto ingredientų naudojimo maisto produktuose ir ant jų ir iš dalies keičiantį Tarybos reglamentą (EEB) Nr. 1601/91, reglamentus (EB) Nr. 2232/96 ir (EB) Nr. 110/2008 bei Direktyvą 2000/13/EB (1), ypač į jo 11 straipsnio 3 dalį,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1331/2008, nustatantį maisto priedų, fermentų ir kvapiųjų medžiagų leidimų suteikimo procedūrą (2), ypač į jo 7 straipsnio 5 dalį,
         kadangi:
         
                     (1)
                  
                  
                     Reglamento (EB) Nr. 1334/2008 I priede pateiktas Sąjungos kvapiųjų medžiagų ir žaliavų, patvirtintų naudoti maisto produktuose ir ant jų, sąrašas ir nurodytos jų naudojimo sąlygos;
                  
               
                     (2)
                  
                  
                     Komisijos įgyvendinimo reglamentu (ES) Nr. 872/2012 (3) patvirtintas kvapiųjų medžiagų sąrašas ir tas sąrašas įtrauktas į Reglamento (EB) Nr. 1334/2008 I priedo A dalį;
                  
               
                     (3)
                  
                  
                     šis sąrašas gali būti atnaujintas pagal Reglamento (EB) Nr. 1331/2008 3 straipsnio 1 dalyje nustatytą bendrą procedūrą Komisijos iniciatyva arba gavus valstybės narės ar suinteresuotosios šalies paraišką;
                  
               
                     (4)
                  
                  
                     Sąjungos sąrašo A dalyje išvardytos įvertintos kvapiosios medžiagos, kurioms nėra skirta išnašų, ir tebevertinamos kvapiosios medžiagos, prie kurių pateikta nuoroda į 1–4 išnašas;
                  
               
                     (5)
                  
                  
                     pagal Įgyvendinimo reglamento (ES) Nr. 872/2012 4 straipsnį medžiaga N-(2-metilcikloheksil)-2,3,4,5,6-pentafluorobenzamidas FL Nr. 16.119 įtraukta į sąrašą su 4 išnaša; tai reiškia, kad iki 2013 m. gruodžio 31 d. turėjo būti pateikti papildomi moksliniai duomenys, kad būtų galima užbaigti vertinimą;
                  
               
                     (6)
                  
                  
                     2013 m. lapkričio 18 d. pareiškėjas pateikė duomenis apie N-(2-metilcikloheksil)-2,3,4,5,6-pentafluorobenzamidą FL Nr. 16.119;
                  
               
                     (7)
                  
                  
                     2017 m. vasario 1 d. Europos maisto saugos tarnyba (toliau – Tarnyba) atliko medžiagos [FL Nr. 16.119], naudojamos kaip kvapioji medžiaga, saugos vertinimą (4) ir padarė išvadą, kad jos naudojimas esant įvertintam suvartojimo lygiui nekelia susirūpinimo dėl saugos. Tarnyba taip pat pažymėjo, kad ši medžiaga skirta naudoti kaip medžiaga, keičianti kvapiąsias savybes. Todėl šios medžiagos naudojimo sąlygose turėtų būti atsižvelgta į šį faktą. Šiuo pagrindu reikėtų nustatyti jos naudojimo tam tikrų kategorijų tam tikruose maisto produktuose apribojimus;
                  
               
                     (8)
                  
                  
                     Reglamente (EB) Nr. 1334/2008 pateiktas Sąjungos sąrašas yra skirtas reglamentuoti tik tų kvapiųjų medžiagų, kurių yra dedama į maistą siekiant suteikti jam kvapą ir (arba) skonį arba jį pakeisti, naudojimą. Medžiagos FL Nr. 16.119 taip pat galėtų būti dedama į maistą kitais tikslais nei kaip kvapiosios medžiagos, ir toks jos naudojimas tebėra reglamentuojamas kitomis Sąjungos taisyklėmis. Šiame reglamente nustatomos medžiagos FL Nr. 16.119 naudojimo tik kaip kvapiosios medžiagos sąlygos;
                  
               
                     (9)
                  
                  
                     Tarnyba savo nuomonėje taip pat pateikė pastabų dėl medžiagos specifikacijų ir nurodė, kad trūksta papildomos informacijos apie enantiomerų santykį. Pareiškėjas Komisijai pateikė informacijos šiais klausimais. Todėl specifikacijos turėtų būti atitinkamai patikslintos;
                  
               
                     (10)
                  
                  
                     todėl ši medžiaga Sąjungos kvapiųjų medžiagų sąraše turėtų būti nurodyta kaip įvertinta medžiaga be nuorodos į išnašą, pateikiamą jos esamame Sąjungos sąrašo įraše;
                  
               
                     (11)
                  
                  
                     todėl Reglamento (EB) Nr. 1334/2008 I priedo A dalis turėtų būti atitinkamai iš dalies pakeista;
                  
               
                     (12)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1334/2008 I priedo A dalis iš dalies keičiama pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2019 m. sausio 10 d.
            
               
                  Komisijos vardu
               
               
                  Pirmininkas
               
               Jean-Claude JUNCKER
            
         
         
            (1)  OL L 354, 2008 12 31, p. 34.
         
            (2)  OL L 354, 2008 12 31, p. 1.
         
            (3)  2012 m. spalio 1 d. Komisijos įgyvendinimo reglamentas (ES) Nr. 872/2012, kuriuo patvirtinamas Europos Parlamento ir Tarybos reglamente (EB) Nr. 2232/96 numatytas kvapiųjų medžiagų sąrašas, jis įtraukiamas į Europos Parlamento ir Tarybos reglamento (EB) Nr. 1334/2008 I priedą, ir panaikinamas Komisijos reglamentas (EB) Nr. 1565/2000 ir Komisijos sprendimas 1999/217/EB (OL L 267, 2012 10 2, p. 1).
         
            (4)  EFSA Journal 2017;15(3):4726.
      
      
         
            PRIEDAS
            Reglamento (EB) Nr. 1334/2008 I priedo A dalies 2 skirsnyje N-(2-metilcikloheksil)-2,3,4,5,6-pentafluorobenzamidui skirtas įrašas pakeičiamas taip:
            
               
                           „16.119
                        
                        
                           
                              N-(2-metilcikloheksil)-2,3,4,5,6-pentafluorobenzamidas
                        
                        
                           1003050-32-5
                        
                        
                           2081
                        
                        
                            
                        
                        
                           
                              Cis- ir trans-diastereizomerų mišinys:
                           
                                       —
                                    
                                    
                                       60–80 % trans-, kuriuos sudaro 50 % (1S, 2S) ir 50 % (1R, 2R), ir
                                    
                                 
                                       —
                                    
                                    
                                       20–40 % cis-, kuriuos sudaro 50 % (1R, 2S) ir 50 % (1S, 2R).
                                    
                                 
                        
                           Kai naudojama kaip kvapioji medžiaga, taikomi šie apribojimai:
                           
                                        
                                    
                                    
                                       1 kategorijos maisto produktuose – ne daugiau kaip 1 mg/kg;
                                    
                                 
                                        
                                    
                                    
                                       12 kategorijos maisto produktuose – ne daugiau kaip 6 mg/kg;
                                    
                                 
                                        
                                    
                                    
                                       14.1.4 kategorijos maisto produktuose – ne daugiau kaip 3 mg/kg
                                    
                                 
                        
                            
                        
                        
                           EFSA“